時宰相生日樂府三首  其三
作者：周紫芝
朝代：宋

paragraphs: 海上神仙不知數，無人觧說三山路。
舟中彷彿見霞裾，弱水波深不堪度。
青天那得白日昇，仁能愛物功乃成。
秦漢之君俱好武，枉從方士求長生。
從來定亂必以戰，公以不戰爲中興。
兩朝歲活數百萬，報公福祿知難名。
只今潭潭開二府，富貴如山澤如雨。
經殿時聞御幄香，日對清光接天語。
歸來下馬復過庭，一德樓邊柳陰舞。
天上頻移瑇瑁筵，瓊漿賜酒如流泉。
盛事傳觀作圖畫，蕊珠何處求羣仙。
皇天報德何時足，政恐天心似人欲。
會從四世數五公，何止長年是公福。